I Can See Your House from Here

I Can See Your House from Here on brittiläisen, progressiivista rockia esittävän Camel-yhtyeen vuonna 1979 julkaistu seitsemäs studioalbumi. I Can See Your House from Here oli edellisen Breathless-levyn tavoin pikemminkin kokoelma yksittäisiä lauluja harkitun kokonaisuuden sijaan. 

Camelin kokoonpano oli muuttunut edellisalbumin jälkeen merkittävästi. Alkuperäinen kosketinsoittaja Peter Bardens oli eronnut yhtyeestä erimielisyyksien vuoksi, ja basisti Richard Sinclair oli erotettu pian hänen jälkeensä. Uusina jäseninä Cameliin liittyivät aiemmin Caravan-yhtyeessä soittaneet kosketinsoittajat Jan Schelhaas ja Kit Watkins. Uudeksi basistiksi tuli Colin Bass. Yksi albumin vierailevista muusikoista on Genesis-yhtyeen Phil Collins (lyömäsoittimet).

Tausta 

Camelin edellinen studioalbumi Breathless oli ilmestynyt vuonna 1978. Se erosi tyylillisesti hieman yhtyeen aiemmista albumeista, sillä se yhdisteli progressiivista rockia, jazzia ja poppia. Uuden tyylin vuoksi yhtyeen fanit suhtautuivat albumiin ristiriitaisesti. Camelin sisäisten erimielisyyksien vuoksi alkuperäinen kosketinsoittaja Peter Bardens jätti yhtyeen juuri ennen albumia markkinoivaa kiertuetta. 

Kitaristi-laulaja Andrew Latimer ja rumpali Andy Ward päättivät laajentaa kokoonpanoa. Bardensin tilalle kiertueelle tuli kaksi kosketinsoittajaa, Dave Sinclair ja hänen vanha yhtyekaverinsa Jan Schelhaas. Molemmat olivat soittaneet aiemmin Caravan-yhtyeessä, ja Sinclairin soittoa oli kuultu aiemmin kahdessa Breathless-albumin kappaleessa. Breathless-albumin kiertue kesti kolme kuukautta, ja paineet vaativat lopulta veronsa. Kiertueen päätteeksi Dave Sinclair lähti, ja lisäksi yhtyeestä erotettiin hänen serkkunsa, vuodesta 1977 lähtien Camelissa soittanut basisti Richard Sinclair.

Latimer ja  Ward kuulivat Happy the Man -yhtyeen musiikkia, minkä jälkeen he välittömästi halusivat sen kosketinsoittajan, Kit Watkinsin, liittyvän Cameliin. Uudeksi basistiksi tuli aiemmin Steve Hillage Bandissa mukana ollut Colin Bass, jonka maanläheisen soittotyylin koettiin sulautuvan hyvin yhteen rumpali Andy Wardin soiton kanssa. Breathless-kiertueelle mukaan tullut Jan Schelhaas sai jatkaa yhtyeessä sekä soittotaitonsa että rennon luonteensa ansiosta.

Työstö 
Uuden albumin harjoitukset alkoivat vuoden 1979 alussa Wood Farmilla Yorkissa. Itse albumi äänitettiin ja miksattiin Little Chalfontissa sijaitsevilla Farmyard-studioilla. Tuottajana toimi Rubert Hine, joka oli meritoitunut kaupallisemman musiikin parissa. Hänen tuottamiaan albumeja olivat olleet muun muassa Yvonne Ellimanin Food of Love (1973) ja Dave Greensladen Cactus Choir (1976) ja tehnyt myös omia levytyksiä. 

Camelin kitaristi-laulaja Andrew Latimer oli tyytyväinen valmiseen levyyn, ja hän on kehunut Hinen työskentelyä. Levyn ilmestymisen aikoihin hän hehkutti yhtyeen olevan hänen mielestään musiikillisesti parempi kuin koskaan ja siltä löytyvän kyykyä sekä monimutkaiseen että suoraviivaisempaan soittoon. Latimerille oli ilo soittaa uuden, tiukan rytmiryhmän kanssa, ja albumin tekeminen oli hänelle hauskaa sen sijaan, että se olisi vaatinut ponnisteluja.

Levyn nimen oli tarkoitus olla alun perin Endangered Species, mutta se vaihdettiin viime hetkellä. Latimerin mukaan nimestä järjestettiin äänestys, jossa hän oli ainoa, joka olisi halunnut pysyä alkuperäisessä nimessä. Nimi oli peräisin vitsistä, jossa ristiinnaulittu mies ilmoittaa tilannetta seuraavalle katsojalle näkevänsä tämän talon. Samaa teemaa noudatti Gered Mankowitzin ottama kansikuva, jossa on kuvattuna ristillä roikkuva astronautti.

Musiikki 
I Can See Your House from Here jatkoi Breathless-albumin suuntausta olemalla harkitun kokonaisuuden sijaan pikemminkin kokoelma yksittäisiä lauluja. Musiikillisesti I Can See Your House from Here on kuitenkin edeltäjäänsä yhtenäisempi. Tuottaja Rupert Hinen työn myötä yhtyeen sointi otti askeleen kohti 1980-lukua. Mukana on popmusiikkia, klassista orkesteria ja instrumentaaleja. Andrew Latimer kommentoi tuoreeltaan albumin kuulostavan mahdollisesti aiempaa kaupallisemmalta.

Albumilla korostui Camelin jäsenten yhteistyö. Latimerin ja Schelhaasin kirjoittamana syntyivät sävellykset ”Hymn to Her”, ”Neon Magic” (sanoituksen kirjoitti Viv McAuliffe) sekä Latimerin ja Watkinsin työstämänä ”Remote Romance”. Koko yhtye Watkinsia lukuun ottamatta kirjoitti yhdessä kappaleen ”Your Love Is Stranger Than Mine”. Kappaleessa vierailee saksofonisti Mel Collins. Latimer puolestaan sävelsi yksin kappaleet ”Wait” (sanat John McBurnie), ”Who We Are” ja ”Survival”. Albumin suosituin kappale on päätösraita ”Ice”, jossa vierailee Genesis-yhtyeen rumpali Phil Collins soittamalla lyömäsoittimia. Kappale on progressiivinen ja kestää yli kymmenen minuuttia. ”Ice” on jopa äänestetty yhtyeen parhaaksi kappaleeksi.

Julkaisu 
I Can See Your House from Here julkaistiin lokakuun puolivälissä 1979. Albumi nousi Britanniassa listalle saman kuun 27. päivänä ja oli korkeimmillaan sijalla 45. Norjassa albumi pääsi sijalle 18 ja Ruotsissa sijalle 36.

Albumi ilmestyi alun perin vinyylilevynä ja C-kasettina. Ensimmäinen CD-versio julkaistiin vuonna 1990, ja remasteroitu CD-painos vuonna 2009.

Singlet 
Levy-yhtiö Decca Records oli toivonut yhtyeeltä hittisingleä jo vuoden 1977 Rain Dances -levyn aikoihin. Mediakiinnostuksen lisäämiseksi uudelta albumilta päätettiin julkaista kaksi singleä. Niistä ensimmäinen oli albumin tavoin lokakuussa 1979 julkaistu ”Remote Romance”. Sen B-puolina olivat singleversiot Breathless-albumilla (1978) julkaistusta kappaleesta ”Rainbow’s End” ja Rain Dances-albumilla (1977) ilmestyneestä kappaleesta ”Tell Me”. Camelin muidenkin singlejen tapaan se ei saavuttanut listasijoituksia, mutta sitä soitettiin radiossa.

Toisena singlenä julkaistiin 29. helmikuuta 1980 ”Your Love Is Stranger Than Mine” B-puolenaan ”Neon Magic”. Sen oli alkujaan tarkoitus olla albumin ensimmäinen singlejulkaisu.

Julkaisun jälkeen 
Albumin julkaisun aikoihin Camel oli aloittanut laajamittaisen Britannian-kiertueen, joka jatkui Manner-Euroopan puolelle marraskuun 1979 loppuun asti. Tammikuussa 1980 yhtye esiintyi Japanissa loppuunmyydyille katsomoille.  

Menestyksen ja uuden kokoonpanon myötä Camelin sisäinen tilanne näytti vaikutti jälleen rauhoittuneen. Yhtye kuitenkin työskenteli lähes tauotta koko vuoden 1979 ajan, ja ainoat lyhyet tauot olivat olleet albumin äänittämisen ja kiertämisen välissä. Kiireinen aikataulu alkoi lopulta luoda konflikteja ja väärinkäsityksiä jäsenien välille. Kit Watkins erosi yhtyeestä hetkellisesti ennen seuraavan Nude-albumin (1981) äänityksiä ja lähti lopullisesti kiertueen jälkeen.

Arvostelut 
 Allmusic ()

Kappaleet
A-puoli

 

B-puoli

Kokoonpano
 Camel 
Andrew Latimer – kitara, huilu, laulu
Kit Watkins – kosketinsoittimet
Jan Schelhaas – kosketinsoittimet
Colin Bass – bassokitara, laulu 
Andy Ward – rummut

 Vierailijat 
Mel Collins – saksofoni kappaleessa ”Your Love Is Stranger Than Mine”
Phil Collins – lyömäsoittimet kappaleessa ”Ice”
Rupert Hine – laulu

Lähteet

Camelin albumit
Vuoden 1979 albumit